b'\n_START_ARTICLE_\nTipografija\n_START_PARAGRAPH_\nTipografija je umjetnost i vje\xc5\xa1tina oblikovanja teksta s pomo\xc4\x87u raznih tipova slova, razli\xc4\x8ditih veli\xc4\x8dina slova i razli\xc4\x8ditih proreda (vodoravnih i okomitih) izme\xc4\x91u slova. _NEWLINE_Tipografijom se slu\xc5\xbee slovoslagari, grafi\xc4\x8dki monta\xc5\xbeeri, tipografi, grafi\xc4\x8dki dizajneri, umjetni\xc4\x8dki direktori i kaligrafi. Do dana\xc5\xa1njeg digitalnog doba tipografija je bila posebna specijalizirana djelatnost. Digitalno je doba novim generacijama dizajnera i ostalim korisnicima otvorilo potpuno nove mogu\xc4\x87nosti u kori\xc5\xa1tenju tipografije.\n_START_SECTION_\nPovijest i etimologija\n_START_PARAGRAPH_\nRije\xc4\x8d tipografija je slo\xc5\xbeenica gr\xc4\x8dkih rije\xc4\x8di \xcf\x84\xcf\x8d\xcf\x80\xce\xbf\xcf\x82 (typos = forma ili \xc5\xbeig) i \xce\xb3\xcf\x81\xce\xac\xcf\x86\xce\xb5\xce\xb9\xce\xbd (grafein = pisati). Tipografija svoje korijene vu\xc4\x8de iz prvih izbu\xc5\xa1enih kalupa (matica za odljevke) koji su se koristili za izradu pe\xc4\x8data i kovanica jo\xc5\xa1 u antici. Tipografija s pokretnim metalnim modulom pojavila se u XIII. st. u Koreji. U Europi je razvoj tipografije krenuo od sredine XV. st. razvojem tiskarstva.\n_START_SECTION_\n\xc4\x8citljivost i \xc4\x8ditkost\n_START_PARAGRAPH_\nOva dva termina \xc4\x8desto se mije\xc5\xa1aju. Termin \xc4\x8ditljivost naj\xc4\x8de\xc5\xa1\xc4\x87e se i najpravilnije koristi da opi\xc5\xa1e lako\xc4\x87u s kojom se pisani jezik \xc4\x8dita i razumije te podrazumijeva te\xc5\xa1ko\xc4\x87u jezika samog po sebi, a ne njegova izgleda. To je vi\xc5\xa1e psiholingvisti\xc4\x8dka nego tipografska tema. Faktori koji utje\xc4\x8du na \xc4\x8ditljivost uklju\xc4\x8duju re\xc4\x8deni\xc4\x8dnu du\xc5\xbeinu, du\xc5\xbeinu rije\xc4\x8di kao i u\xc4\x8destalost neuobi\xc4\x8dajenih rije\xc4\x8di. Kao suprotnost, \xc4\x8ditkost opisuje kako lako i ugodno kucan tekst mo\xc5\xbee biti \xc4\x8ditan. To nije povezano sa sadr\xc5\xbeajem ili jezikom, ve\xc4\x87 je povezano s veli\xc4\x8dinom i izgledom pisanog i prikazanog teksta.\n_START_SECTION_\nPisma\n_START_PARAGRAPH_\nDanas postoje tisu\xc4\x87e pisama (vrste slova). Pismo se pojavljuje u velikom rasponu oblika i veli\xc4\x8dina, koje se mjere tipografskim to\xc4\x8dkama.\n_START_SECTION_\nAntikva\n_START_PARAGRAPH_\nSlova ovoga pisma zavr\xc5\xa1avaju crticama, zvanim serifima. Serifi tvore vezu izme\xc4\x91u slova, \xc4\x8dime je olak\xc5\xa1ano povezivanje slova u rije\xc4\x8di.\n_START_SECTION_\nGrotesk\n_START_PARAGRAPH_\nSlova ovoga pisma nemaju serife (crtice na zavr\xc5\xa1etku). Te\xc5\xbee se \xc4\x8ditaju od slova s crticom.\n_START_SECTION_\nSlaganje\n_START_PARAGRAPH_\nDanas se uglavnom obavlja kompjuterski. Odredi se vrsta slova i \xc5\xa1irina teksta, a ispravci se rade na ekranu. Laserski pisa\xc4\x8d, povezan s kompjuterom, otiskuje slova na tiskarski fotosenzitivni film.\n_START_SECTION_\nRasprostranjenost\n_START_PARAGRAPH_\nU dana\xc5\xa1nje je doba kori\xc5\xa1tenje i u\xc4\x8denje tipografije veoma \xc5\xa1iroko rasprostranjeno i pokriva sve aspekte dizajniranja i raspore\xc4\x91ivanja slova (izgled slova i teksta). Tipografija se primjenjuje u izradi postera, signala i bilborda; u poslovnoj komunikaciji; u reklamama; u izradi logotipova; u filmu i na televiziji (kineti\xc4\x8dka tipografija); kao komponenta industrijskog dizajna na ku\xc4\x87nim aparatima, itd. Od digitalizacije tipografski rang aplikacija postaje sve prisutniji, pojavljuje se na web stranicama, LCD monitorima mobilnih telefona i video igricama. Sveprisutnost slova navela je tipografe da skuju izraz "Slova su svuda oko nas".\n_START_SECTION_\nReklame\n_START_PARAGRAPH_\nTipografija je ve\xc4\x87 mnogo vremena vitalan dio promotivnog materijala i reklama. Dizajneri \xc4\x8desto koriste tipografiju da bi do\xc4\x8darali temu ili raspolo\xc5\xbeenje u reklami. Slova se \xc4\x8desto koriste da bi privukla pa\xc5\xbenju na odre\xc4\x91enu reklamu, u kombinaciji s bojom, oblikom i slikom. Danas se tipografija u reklami mo\xc5\xbee odraziti i kao brand odre\xc4\x91ene kompanije. Fontovi se koriste da bi priop\xc4\x87ili razli\xc4\x8dite poruke gledateljima, klasi\xc4\x8dan font slu\xc5\xbei za sna\xc5\xbean karakter, dok se moderniji fontovi koriste za \xc4\x8distiji i prirodniji izgled.'